Menjawab Salah Faham Orang Bukan Melayu Di Malaysia Mengenai Tamadun Dan Sejarah Orang Melayu

Salah Faham 1: Kesultanan Melayu Melaka ialah kerajaan Melayu pertama dalam sejarah ketamadunan bangsa Melayu.

Penjelasan 1: Ini adalah salah sama sekali. Kesultanan Melayu Melaka bukanlah kerajaan pertama Melayu dalam sejarah atau bukti permulaan Tamadun Melayu. Sebelum Melaka, sudah banyak kerajaan-kerajaan hebat yang berkuasa. Sebagai contoh, Empayar Melayu Srivijaya, Langkasuka, Funan, Champa, Ligor, Gangga Negara, Chih Tu, Pan Pan, dan sebagainya. Tamadun tertua bangsa Melayu berusia 500 Sebelum Masihi, itu yang dapat dibuktikan dengan pembuktian kukuh, bukan sekadar hipotesis dan teori.

Salah Faham 2: Tetapi nama-nama kerajaan dahulu sebelum Melaka itu berunsurkan India. Ini membuktikan bahawa orang Indialah yang membina kerajaan-kerajaan itu.

Penjelasan 2: Nama tidak menunjukkan bangsa. Nama penulis artikel ini ialah Helmi Effendy, namun itu tidak menunjukkan bahawa Helmi ialah seorang Arab. Saya tetap seorang Melayu dan ambilah pisau, torehlah tangan ini, darah yang menitik masih lagi darah seorang Melayu.

Berbalik kepada salah faham 2, nama-nama yang berunsurkan keindiaan itu adalah kerana orang Melayu dahulu adalah pengganut agama Hindu-Buddha. Orang Melayu memang satu bangsa yang mempunyai spritual yang tinggi. Mereka akan berbuat pelbagai cara untuk mendekatkan diri mereka dengan agama yang dianuti. Sebagai contoh, selepas kedatangan Islam, nama-nama orang Melayu, kebudayaannya semuanya diberi dengan nafas Islam sambil diadun dengan lokal genius tempatan.

Sematkan analogi di atas, sama juga dengan orang Melayu ketika zaman Hindu-Buddha dahulu. Nama yang berunsurkan Sanskrit diambil dan banyak disematkan pada kerajaan-kerajaan Melayu purba. Namun demikian, bukti-bukti lain membuatkan sejarawan memutuskan kerajaan itu sebagai kerajaan Melayu kerana batu bersurat, hikayat-hikayat, dan catatan orang asing tentang kerajaan ini.

Sebagai contoh, Srivijaya ialah sebuah Empayar Melayu. Namanya berunsurkan sanskrit. Tapi mereka memahat prasasti mereka menggunakan tulisan pallava dari India, namun bahasa yang dipakai ialah Bahasa Melayu Kuno, bukannya Tamil atau seumpama dengannya. Prasasti Kedukan Bukit ialah buktinya. Saya yakin tiada seorang pun orang Tamil mampu membaca bahasa Melayu Kuno yang dipahatkan pada prasasti itu!

Salah Faham 3: Tapi.. tapi.. Rajendra Chola pernah menawan seluruh semenanjung dan memberikan tamadun kepada bangsa Melayu. Buktinya ialah Tamadun Sungai Batu dan Lembah Bujang itu!

Penjelasan 3: Tapak purba di Sungai Batu, Lembah Bujang berusia 600 TAHUN SEBELUM MASIHI. Semasa beliau datang ke sini, peradaban di Lembah Bujang telah lama wujud. Bagaimana mahu dikatakan Lembah Bujang itu dibina oleh Rajendra Chola sedangkan bapa kepada moyang Rajendra Chola I, iaitu Vijayalaya Chola yang memerintah sekitar 848 -891 Masehi pun belum dilahirkan lagi?

Dan kerajaan yang diserang oleh Rajendra Chola ketika itu ialah sebuah Empayar Melayu Srivijaya, di mana sudah ada kuasa pemerintah Melayu yang memerintah Lembah Bujang atau Kedah Tua ketika itu.

Para sejarawan berpendapat dan sebulat suara mengatakan bahawa kerajaan Chola hanya menjarah Kedah bukannya menjajah. Mereka sekadar mahu mengacau perdagangan pelabuhan-pelabuhan Srivijaya,iaitu sebuah lagi empayar Melayu yang hebat. Srivijaya pada masa itu berjaya menguasai jalan perdagangan antarabangsa di Kepulauan Melayu, antara India dan China pada masa itu.

Inilah tujuan utama Chola menyerang Srivijaya dan Kedah Tua, bagi mencabar hegemoni perdagangan Srivijaya itu sendiri. 1012–1044 Masihi ialah pemerintahan Rajendra Chola, kira-kira 1500 selepas berdirinya peradaban di Lembah Bujang dan Sungai Batu sendiri wujud.

Nama-nama seperti Kadaram yang wujud pada Kedah tidak boleh dijadikan hujah bahawa Kedah dibuka oleh orang Tamil. Jangan perasan seorang diri. Bangsa lain juga mempunyai nama mereka untuk Kedah Tua.

Pedagang Arab : Qilah,Kalah,Kalahbar,Qalha,Qilai
Pedagang Cina : Cheh-Cha,Chieh-cheh,Kie Taa
Orang Khmer : Keto
Orang Siam : Sai,Saiburi

Salah Faham 4: Bangsa Melayu tidak pernah wujud. Ianya adalah bangsa ciptaan British! Nama Melayu itu pun diberikan oleh British.

Penjelasan 4: Sebenarnya bangsa Melayu sudah wujud sejak sekian lamanya. Sebelum kedatangan British lagi, bangsa ini dan nama Melayu itu sudah lama wujud. Dalam catatan-catatan Dinasti China seperti Yuan dan Ming, nama orang Melayu banyak kelihatan. Orang China biasanya akan merujuk kepada bangsa Melayu.

Antara rekod terawal yang mencatatkan mengenai nama MELAYU dalam sejarah itu sendiri adalah di dalam peta Ptolemy seawal abad pertama Masihi yang mencatatkan kawasan di Semenanjung Emas yang turut dikenali sebagai Maleu-kolon. Antara sebutan dalam pelat Cina ialah Bok-la-yu, Mok-la-yu, Ma-li-yu-er, dan Oo-lai-yu. Dalam sejarah juga terdapat rekod bahawa sebuah kerajaan yang menggunakan nama Malayu wujud di Nusantara seawal abad ke-7 Masihi.

Pada abad ke 14, umpamanya, Mpu Prapanca penyair Jawa di kraton Majapahit, dalam karyanya Desawarnama (1365) telah menyenaraikan daerah yang dikenalpasti sebagai tanah orang Melayu. In termasuklah Jambi, Palembang, Minangkabau, Siak, Kampar, Rokan, Pane, Kampe, Aru, Mandaileng, Tumiang, Perlak, Samudra, Lamuri, Barus di Sumatera dan Langkasuka, Kedah, Kelantan serta Pahang di Semenanjung Tanah Melayu.

Dalam sejarah, Nama Tanah Melayu sudah digunakan sebelum kedatangan British lagi. Antara bukti sejarah mengenainya adalah Tom Pires yang tinggal di Malaka pada tahun 1512 hingga tahun 1515 telah merujuk Melaka sebagai Terra de Tana Malaio.

Direkodkan dalam sejarah apabila Singhasari, sebuah kerajaan di Jawa yang mahu menghapuskan sisa-sisa Empyar Srivijaya di Sumatera. Maka ekpedisi tentera dikerahkan ke Sumatera dan ekpedisi itu dipanggil sebagai Ekpedisi Pamalayu.

Salah Faham 5: Bangsa Melayu ialah pendatang dari Yunnan dan Taiwan, dan Indonesia.

Penjelasan 5: Sebenarnya asal usul Melayu itu daripada Yunnan dan Taiwan adalah teori yang sudah lapuk untuk diperkatakan kerana dunia akademik sedang memperkatakan teori baru dalam membincangkan asal-usul Melayu itu yang dipanggil sebagai Teori Keluar Dari Benua Sunda. Antara ahli akademik yang memperkatakan tentang teori ini adalah Dr. Stephen Oppenheimer, ahli sains dari Universiti Oxford, terutama melalui bukunya Eden in the East: the Drowned Continent of Southeast Asia (1998). Anda boleh baca teori yang dibangkitkan oleh beliau sehingga diterima oleh dunia akademik dalam buku beliau. Teori ini adalah disandarkan pada bukti-bukti ethnologi, arkeologi, kajian samudra, linguistik, analisis DNA dan folklor.

Salah Faham 6: Bahasa Melayu ialah sebuah bahasa ciptaan dan dipengaruhi oleh bahasa luar. Contoh, 60 peratus daripadanya terdiri daripada bahasa Tamil dan Sanskrit. Bahasa Melayu hanya ada tiga perkataan asal sahaja.

Penjelasan 6: Ini ialah satu salah fahaman yang sangat besar. Bahasa Melayu merupakan sebuah bahasa yang terdiri daripada salah satu cabang keluarga bahasa-bahasa Melayu-Polinesia. Maka, tolong berhenti mendakwa “90% of the Malay language is derived from Sanskrit or Tamil” (Sanskrit ialah bahasa rumpun Indo-Aryan, bukan Austronesia, manakala Tamil ialah bahasa dalam rumpun Dravidian) atau “bahasa Melayu asalnya hanya ada 3-4 perkataan”.

Jika anda mengeluarkan ayat-ayat demikian di mana-mana seminar antarabangsa bidang linguistik, anda akan dibantah oleh James T. Collins, K. Alexander Adelaar, Robert Blust dan ramai lagi pengkaji dari Barat yang menyelidik bahasa-bahasa di Alam Melayu. Tolonglah berasa malu kepada orang pengkaji-pengkaji luar ini. Peminjaman bahasa memang berlaku dalam tamadun Melayu kerana proses pertembungan Tamadun Melayu.

Orang Melayu ialah bangsa yang membuka sebuah tamadun di antara laluan utama dunia yang menghubungkan barat dan timur. Pelabuhannya dikunjungi oleh pelbagai bangsa. Dicatatkan bahawa Tamadun Melayu Melaka menerima 2000 buah kapal setiap hari dari seluruh dunai dan juga dituturkan 88 buah bahasa di perlabuhannya. Maka, peminjaman bahasa memang berlaku. Biasanya bangsa yang membina empayar besar atau selalu bertembung dengan tamadun luar, perkara ini adalah lazim. Bahasa Inggeris juga mempunyaI lebih 100 perkataan pinjaman daripada bahasa Melayu.

Mari saya kongsikan kepada anda antara perkataan-perkataan asli dalam bahasa Melayu. ~~air, akar, aku, alu (pasangan kepada lesung), alur, anak, api, balai, **barat, bara, baru, bau, bayang, benua, beras, beri, besi, betina, bibir, bintang, buah, bukit, bulan, bulu, bunuh, cucuk, dahi, danau,

dapur, darah, darat, daun, dekat, dendam, dengar, duri, ekor, gatal, habuk, hampar, hanyut, hantar, hantu, hari, hati, hidung, hirup, hujan, hulu, huma, ikan, induk, ini, itu, jahit, jarum, kail, kanan,

kayu, kerbau, ketawa, kiri, kita, kuku, kulit, kutu, labah-labah, labuh, langit, laut, layar, leher, lelap, lesung, lintah, liput, luar, ludah, makan, malam, mati, mentah, mimpi, minum, nanah, nasi, nyiur,

orang, padi, pahit, paku, palu, panah, peha, penuh, puluh, putih, ratus, rumah, tahi, tampi, tanah, tanak, tanam, tangis, telinga, telur, timur, tiup, tua, tuli, ubi, udang, urat, yu (ikan).~~

Salah Faham 7: Melayu tidak mempunyai sistem tulisan mereka yang tersendiri.

Penjelasan 7: Kenyataan ini datang daripada mereka yang tidak memahami langsung apa itu sejarah. Membaca daripada facebook tidak membuktikan bahawa anda setaraf Prof Khoo Kay Kim atau Prof Nik Suhaimi. Tidak… jauh sekali. Orang Melayu mempunyai sistem tulisan mereka sendiri. Tulisan Jawi contohnya yang datang daripada tulisan Arab tetapi diubahsuai oleh orang Melayu untuk kegunaan bahasa Melayu dengan penambahan beberapa huruf baru. Manakala skrip yang lebih awal dipakai oleh orang Melayu ialah Tulisan Tanjung Tanah, Rejang, Rencong.

Salah Faham 8: Orang Asli Ialah Pemilik Dan Orang Asal Tanah Ini.

Penjelasan 8: Definisi orang asli itu perlu dibetulkan oleh anda. Orang Asli di Malaysia ada dua kategori. Kategori pertama ialah Aslian manakala kategori kedua dipanggil sebagai Melayu Proto. Orang Melayu dalam sejarah pula terbahagi kepada dua iaitu Melayu Proto dan Deutro. Adapun mereka berdua ialah adik-beradik yang serumpun dari segi linguistik dan juga sejarah. Mengatakan salah seorang sebagai pendatang juga, meletakkan bahawa yang lain juga sebagai pendatang!

[Kesimpulan]

Dengan beberapa salah faham yang saya petik seringkali bermain dalam minda rakan-rakan bukan Melayu kita, maka saya harap segala kekusutan yang seringkali bermain dalam fikiran kita dapat dibetulkan. Dalam masa yang sama, saya bukakan post ini dengan soalan-soalan mengenai Tamadun Melayu yang sering bermain dengan minda kalian untuk kita betulkan bersama.

-HE-

“Setiap artikel yang dimuatnaik di dalam portal ini tertakluk kepada hakcipta. Anda tidak dibenarkan menaikkan semula isi kandungan portal The Patriots sehinggalah mendapat keizinan bertulis daripada pihak kami.”


Menjawab Fitnah Terhadap Perjuangan Aeroangkasa

Aeroangkasa merupakan sebuah kegemilangan kejuruteraan yang menghubungkan langit dan Bumi. Malangnya, sekitar pertengahan abad ke-20, berlaku pula sebuah persaingan sengit antara Amerika Syarikat dan Kesatuan Soviet yang secara asasnya memberikan laluan kepada teori-teori konspirasi. Pendaratan di Bulan yang begitu sahih pun dinafikan segelintir masyarakat yang ketandusan hujah. Di sebalik segala penafian dan kemusykilan, teknologi aeroangkasa kian berkembang daripada satu kemustahilan kepada realiti yang tidak boleh diketepikan.

Hampir 60 tahun selepas kejayaan Vostok, manusia sudahpun mendirikan makmal di ruangan angkasa. Tetapi sehingga hari ini, segala kejayaan ini masih lagi dipersoalkan. Terkini tular pula satu video yang menunjukkan gelagat angkasawan di dalam sebuah makmal angkasa. Tetapi sedikit sebanyak perbuatan mereka dijadikan sumber kepada hujah penipuan.

Lebih keji sekali apabila Sheikh Muszaphar Shukor diandaikan menerima rasuah pula.

Inilah sebab kenapa segelintir masyarakat Barat menggelarkan umat Islam bodoh. Sama seperti dakwaan tanda kiamat akibat perubahan paksi yang mengalihkan kedudukan Matahari, perkara ini tidak mempunyai asas fakta. Kita harus faham bagaimana graviti berfungsi: sebuah daya yang menguncikan segala perkara ke permukaan. Bulan pula terikat kepada graviti Bumi. Tetapi objek ini tidak akan menghentam planet kita oleh kerana kelajuan orbitnya yang mencecah 3,600 km/j.

Ramai juga yang menyangka bahawa ruangan angkasa tidak mempunyai sebarang graviti. Sebenarnya “ruangan angkasa” tidak sama sekali boleh difahamkan dengan konteks jarak penduduk Bumi. Jarak antara dua titik di Bumi dan angkasa mempunyai perbezaan yang ketara. Ruangan angkasa antara Bumi dan Bulan sahaja sudah mencecah 384,400 kilometer. Jadi harus dibetulkan dahulu pemahaman tentang ruangan angkasa agar graviti dapat difahami.

Ruangan angkasa yang ditekankan antara Bumi dan Stesen Angkasa Antarabangsa adalah 300-400 kilometer. Jarak antara dua titik ini ibaratkan Kulim dan Kuala Lumpur sahaja. Jadi segala perkara di dalam Stesen Angkasa Antarabangsa sebenarnya terikat kepada keagungan graviti Bumi. Pada ketinggian ini, tiada apa yang sebenarnya sedang berapungan. Para angkasawan di dalam stesen ini pun tidak terapung. Hakikatnya mereka sedang jatuh ke Bumi. Tetapi oleh kerana kelajuan Stesen Angkasa Antarabangsa yang bergerak melebihi 30,000 km/j, tiada apa yang akan terhempas ke permukaan Bumi.

Jika stesen ini berhenti – ataupun perlahan – barulah impaknya akan jelas kelihatan. Sama seperti Bulan, stesen ini menafikan graviti dengan kelajuan. Atas jarak yang lebih besar, Bulan tidak perlu bergerak selaju Stesen Angkasa Antarabangsa untuk “terapung”. Maka individu dan objek di dalam Stesen Angkasa Antarabangsa sangatlah terikat dengan graviti Bumi serta kelajuan kapal mereka. Disebabkan itulah gelagat mereka agak berkonspirasi.

Namun sebenarnya, NASA sudah berzaman menjawab perihal ini: gelagat angkasawan yang berkelihatan terjatuh adalah tindakbalas hukum graviti. Selagi mana kapal mereka bergerak dengan laju, selagi itulah mereka akan terus “terjatuh” ke Bumi tanpa menghentam permukaan. Tidak pelik jika perkara ini terlalu mengelirukan: ini kerana, pembaca sedang cuba berlari sebelum mampu merangkak.


Napoleon – Kemahiran Propaganda Diri

Revolusi Perancis telah menyaksikan kemunculan Napoleon Bonaparte (15 Ogos 1769 – 5 Mei 1821) yang merupakan ketua pasukan tentera Perancis dan pemimpin politik yang terkenal ketika revolusi itu. Beliau merupakan Maharaja Perancis dari tahun 1804 hingga 1814 dan membawa perubahan penting di seluruh Eropah, termasuk pemansuhan feudalisme dan penyebaran toleransi agama.

Pada tahun 1796, Napoleon hanyalah salah seorang daripada sekian banyak jeneral yang berpengalaman dari segi politik yang mengetuai tentera republikan untuk memasuki wilayah Itali. Namun begitu, tiga tahun kemudian, beliau muncul sebagai pemimpin yang dihormati.

Kebangkitan dan kejayaan yang menakjubkan ini sebahagian besar terletak pada keupayaan hebat beliau untuk membentuk populariti sendiri menerusi propaganda dengan memanipulasi pendapat awam yang dirancang dengan teliti.

Napoleon menerbitkan Bulletins Napoleon (Bulletins) dari Grande Armée (Angkatan Tentera Besar), yang ditulis di bawah pengawasan beliau. Ia mengandungi arahan-arahan kepada tentera, deklarasi, surat dan juga kisah mengagungkan kemenangan dirinya. Ringkasnya, Bulletins itu membesar-besarkan kehandalan dan kehebatan Napoleon ketika bertempur di medan perang, dan menutup kelemahannya.

Bulletins ini dicetak dalam akhbar rasmi Le Moniteur Universel, dan disalin kepada pegawai kerajaan dan ditampal di dinding gereja, dataran bandar, dan dewan bandaran. Pejabat diplomat asing akan melaporkan kandungan ini kepada kerajaan mereka. Akhbar-akhbar di seluruh dunia akan mencetak semula semua atau sebahagian Bulletins secara langsung atau dari halaman Moniteur Universel.

Meskipun begitu, ada kalanya Bulletins menjadi bahan jenaka dikalangan warga Paris, “Dusta seperti Bulletins”, namun medium ini tetap menjadi sumber inspirasi utama dikalangan para tentera.

Napoleon mempergunakan propaganda dengan sebaik mungkin. Sekiranya pertempuran bermula dengan teruk, Napoleon akan mengingatkan semula kemenangan pertempuran silam. Bahkan kegagalan dalam Kepungan Kota Acre di Syria pada tahun 1799 dan kehilangan beratus-ratus orang tentera, Napoleon mengeluarkan Bulletins mengumumkan bahawa beliau telah memusnahkan Kota Acre menjadi “padang jarak padang tekukur.”

Akhirnya Napoleon dan tenteranya disambut pulang seperti pahlawan yang menang.
Wayne Hanley menulis dalam The Genesis of Napoleonic Propaganda, 1796–1799, Wayne Hanley mengkaji manipulasi Napoleon terhadap akhbar yang diasaskan oleh beliau sendiri. Ternyata akhbar digunakan dengan tujuan memastikan imejnya berkesan dan mengelakkan kritikan sepanjang pemerintahannya.

Pada tahun 1796, sebagai jeneral berusia 26 tahun, beliau mengetuai tentera dari barisan depan dan mengusir tentera Austria keluar dari selatan Itali. Melalui dua akhbar yang diusahakan oleh beliau, terkandung perumpamaan pemujaan: “Dia terbang seperti kilat, dan menyerang seperti petir,”.

Pada zaman beliau kebebasan akhbar juga dikawal demi mengekalkan tahap kuasanya. Mana-mana bahan bercetak yang tidak mengikut kemahuan Napoleon akan ditutup. Untuk mengurangkan kontroversi agama, beliau mewujudkan Journal des Cures bagi menggantikan semua akhbar yang beliau telah sekat. Apabila Napoleon mula berkuasa pada tahun 1804, terdapat 73 akhbar di Paris; pada tahun 1810, hanya tinggal 4 akhbar sahaja.

Selain itu, Napoleon juga menggunakan akhbar beliau sendiri untuk melawan propaganda negatif, dari kumpulan politik yang dikenali sebagai Club de Clichy. Pastinya, dalam akhbar berkenaan terkandung makalah yang mencerminkan pandangan politik yang lebih memihak kepada beliau sendiri.

Robert Holtman dalam bukunya Napoleonic Propaganda, menegaskan bahawa Napoleon memberikan dua sumbangan sebenar kepada perkembangan propaganda. Beliau merupakan raja pertama yang bercakap dengan rakyatnya secara langsung menerusi Bulletins dan menggunakan jentera kerajaan secara sistematik ke arah kegiatan propaganda yang mendewakan dirinya.

Di samping mengawal penerbitan akhbar, cara negatif lain untuk mengawal pendapat awam adalah melalui penapisan. Wujud penapisan ketat terhadap surat, akhbar, teater, kesenian dan buku. Penerbitan dilarang sekiranya buku berkenaan berpendirian berbeza dengan kepentingan keamanan, negara, dan ketenteraman awam.

Seluruh jentera kerajaan, orang awam, dan tentera digunakan untuk mengedarkan bahan propaganda. Napoleon adalah penting sebagai diktator pertama yang menumpukan perhatian yang begitu mendalam terhadap membingkai pendapat awam dan membina imej yang dikehendaki.

Secara keseluruhannya, Napoleon menggunakan strategi “serampang dua mata,” iaitu propaganda tulisan dan penapisan yang memainkan peranan penting sehingga membolehkan beliau berkuasa.

Praktis propaganda seperti yang dilakukan oleh Napoleon masih dilakukan oleh para propagandis pada hari ini. Apabila Napoleon kerap berhubung dengan orang ramai menggunakan Bulletins dan akhbar sebagai medium penyebaran propaganda, propagandis era dunia digital menggunakan media sosial, seperti Twitter dan Facebook. Niat yang sama dengan cara berbeza.

Budiman Mohd Zohdi, penyelidik komunikasi dan politik berpusat di Jakarta, Indonesia


Punk: Pentas B40 Britain Melawan Kapitalis

Sejak dahulu, punk dipandang dengan konotasi yang agak negatif oleh sesetengah pihak di Malaysia. Katanya perangai budak-budak punk ni tak senonoh sebab suka sangat makan sampah. Budak-budak punk juga dituduh suka buat kacau dan melakukan pelbagai jenayah. Oleh sebab imej mereka yang agak pelik, terus orang kita anggap bukan-bukan.

Padahal punk muncul di Britain bukan sebab nak makan sampah ataupun buat jenayah. Deme semua muncul sebagai satu isyarat ketidakpuashatian anak-anak working class terhadap penindasan yang dilakukan oleh kapitalis dan kerajaan Britain.

Persoalannya kenapa anak-anak muda ni tak puas hati dengan kapitalis dan kerajaan Britain?

Semuanya bermula apabila Britain mula dilanda kemelesetan ekonomi menjelang akhir era 1960an. Ketika itu kadar inflasi telah meningkat dengan sangat mendadak di Britain. Secara tak langsung harga barang turut naik melambung-lambung. Britain pun pergi naikkan tangga gaji dengan harapan rakyat mampu hadapi inflasi.

Sayangnya kenaikan tangga gaji itu tidak memberi kesan kepada rakyat. Malah harga barang pulak yang semakin naik. Hal ini membuatkan keadaan negara semakin tidak stabil. Buktinya British telah bertukar perdana menteri sebanyak empat kali dalam masa 10 tahun. Bukan itu sahaja, PRU juga terpaksa dilangsungkan 4 kali bagi memilih kerajaan yang mampu selesaikan masalah kemelesetan ekonomi.

Sayangnya tak ada satu kerajaan pilihan rakyat dan perdana menteri pun yang mampu lawan kemelesetan ekonomi. Sebab masalah ini menjadi semakin buruk hingga menyebabkan Britain hampir muflis. Mahu tak mahu Britain terpaksa membuat pinjaman dengan Tabung Kewangan Antarabangsa (IMF) untuk kemandirian negara dan rakyat.

Bila dah dapat pinjaman ni, Britain tak boleh suka hati membelanjakannya. Jadi Britain buat dasar penjimatan. Deme arahkan stesen televisyen beroperasi dengan waktu minimum untuk mengurangkan penggunaan elektrik.

Paling kesian sekali adalah rakyat terutamanya working class ataupun B40. Sebab semua benda termasuk makanan asas macam ayam dan telur telah dicatu oleh kerajaan. Tujuannya adalah untuk memastikan bekalan makanan sentiasa mencukupi dan harga barang dapat dikawal dengan mudah.

Walau bagaimanapun, apa yang dilakukan oleh Britain masih tidak cukup sebab deme tak dapat keluar pun daripada masalah kemelesetan ekonomi. Untuk itu Britain telah bergerak ke ekonomi yang berasaskan pasaran bebas. Katanya biar rakyat sendiri yang tentukan harga barang. Kerajaan tidak akan sesekali masuk campur dalam kawalan harga barang.

Bagi meringankan beban kerajaan, Britain telah menyerahkan beberapa syarikat multinasional kepada syarikat swasta. Beberapa cukai seperti cukai pendapatan juga telah dikurangkan untuk meringankan beban rakyat. Sebagai galang gantinya, cukai VAT telah dinaikkan sedikit bagi memastikan sumber kewangan negara tidak terjejas.

Masalahnya Britain ni cuma meringankan beban golongan elit dan pertengahan je. Working class pulak tetap miskin macam biasa. Tambah lebih teruk lagi kadar pengangguran di Britain meningkat sebanyak 2 kali ganda. Golongan yang paling terkesan pastinya adalah anak muda. Sebab mereka sangat sukar nak cari kerja dan terpaksa hadap harga barang yang tinggi melangit.

Apa-apapun segala kesalahan tak boleh diletak di atas bahu Britain sahaja. Omputih ni terutamanya anak muda suka berbelanja di luar kemampuan deme. Kebetulan pulak ketika itu budaya Amerika sedang menjajah dunia termasuklah Britain. Anak-anak muda Britain ni pun jadi sangat taksub untuk kelihatan seperti orang Amerika.

Deme semua pun pergi beli semua barang Amerika Syarikat yang dijual di Britain. Katanya mereka mahu kelihatan cool dan barulah demo kena bare. Apa reaksi Britain terhadap fenomena ini?

Jawapan adalah tiada reaksi dan kerajaan nampak macam tak peduli langsung dengan working class. Tindakan Britain ini sebenarnya telah meningkatkan  tahap kemarahan rakyat. Tapi masalahnya anak muda tak berani nak memberontak. Sebab kali terakhir mereka memberontak pun pada 10 tahun lepas. Tak kan nak suruh orang-orang dari 10 tahun lepas lead deme.

Bermula dari situ anak-anak muda Britain ni menjadikan muzik sebagai medium utama untuk meluahkan kritikan terhadap kapitalis dan kerajaan. Sebab paling teruk pun lagu kena banned dan dikecam. Tak lah deme kena dakwa ataupun tidur dalam lokap. Sedikit demi sedikit, budaya punk mula muncul daripada tindakan British yang tidak peduli dengan working class dan hanya peka kepada kapitalis.

Maka bercambahlah puluhan band punk yang banyak menghasilkan lagu berunsur melawan kapitalis dan kerajaan. Nasib baik satu negara dekat Uganda ni tetap rilek. Sebab rakyat dia masih lagi layan lagu sendu walaupun sering kali dakwa diri tu ditindas kerajaan. Padahal inilah waktunya untuk jadi punk dan gunakan muzik sebagai kritikan.

RUJUKAN

Brooks, A. (n.d). To what extent did class politics distinguish the punk rock movements of Britain and the United States in the 1970s? Beats to Big Brother.

BBC. (2013, April 10). What is Thatcherism? Dipetik daripada https://www.bbc.com/news/uk-politics-22079683

Ingram, S. (2022, Julai 1). What was punk – and why did it scare people so much? National Geographic. Dipetik daripada https://www.nationalgeographic.co.uk/history-and-civilisation/2022/07/what-was-punk-and-why-did-it-scare-people-so-much

IvyPanda. (2021, October 26). Punk movement versus popular culture: Background and development. Dipetik daripada https://ivypanda.com/essays/punk-movement-versus-popular-culture/


Jan Koum – Kisah Bapa Whatsapp Dunia

Jan Koum bukanlah nama yang kita kenal sangat pun. Kau orang lagi kenal dengan kum kum kan?

Baiklah, anda mungkin tidak kenal dengan dia, tetapi inovasi beliau pastinya ada di handphone anda sekarang ini.

Bancian dilakukan oleh CNBC pada awal tahun 2017 mendapati 1/7 manusia di planet bumi memiliki Whatsapp dalam telefon pintar mereka.

Whatsapp adalah satu aplikasi mesej sosial percuma yang ikonik dengan ikon hijau.

Secara kasarnya, ada 1 billion pengguna Whatsapp di seluruh dunia. Sedangkan twitter hanya ada 313 juta pengguna. Ia sudah cukup meletakkan WhatsApp sebagai salah satu aplikasi terulung pernah dihasilkan oleh manusia.

Koum dilahirkan di Kiev di Ukraine. Ketika berusia 16 tahun, dia dan ibunya berhijrah ke Mountain View, California untuk mencari kehidupan yang lebih baik.

Ketika remaja, beliau banyak melakukan kerja termasuk cleaner di hypermarket. Ibunya mengambil upah jadi babysitter.

Mereka banyak menerima bantuan daripada kerajaan dan badan kebajikan untuk membantu mereka dalam kehidupan seharian.

Selepas itu, beliau diterima masuk di Universiti San Jose State. Beliau pada masa yang sama bekerja dengan Ernst & Young sebagai security tester.

Selepas itu, Koum berhenti belajar untuk menfokuskan sendiri kepada usaha untuk banyak belajar sendiri (self taught) untuk menjadi programmer.

Beliau berjaya meyakinkan Yahoo untuk menerima beliau bekerja pada tahun 1997. Ia juga dibantu oleh rakannya Brian Acton yang sebelum itu bekerja dengan beliau di Ernst & Young.

Koum berkhidmat dengan Yahoo selama 9 tahun dan memutuskan untuk berhenti. Alasan beliau mahu mengembara ke beberapa negara untuk mencari pengalaman.

Beliau sendiri tak mampu menjelaskan kenapa beliau berbuat demikian, sama ada ia keputusan yang tepat ataupun tidak ketika itu.

Beliau kemudian ada meminta kerja di beberapa syarikat besar termasuk Facebook. Tetapi gagal.

Tanpa sengaja Mark Zuckerberg sebenarnya sudah melepaskan peluang pontensi untuk memiliki WhatsApp lebih awal jika menerima Koum pada ketika itu.

Pada 2009, Jan Koum membeli iPhone dan beliau tertarik dengan perkembangan aplikasi telefon pintar yang semakin berkembang. Beliau melihat potensi besar di App Store yang ketika itu baru diwujudkan dalam 7 bulan.

Jadi, Koum cuba memikirkan aplikasi yang boleh menarik pengguna. Beliau hanya ‘meeting’ dengan rakannya Alex Fishman di kedai Fishman. Selepas 2 jam bersembang pasal aplikasi yang beliau ingin wujudkan akhirnya mereka menamakan ia WhatsApp.

Ia kerana bunyinya seperti What’s Up? (Apa macam?) App di belakang tu sesuai untuk merujuk kepada Aplikasi.

Pada 24 Februari 2009, pada hari jadi beliau menubuhkan WhatsApp Inc. ber-ibu pejabat di California.

Oleh kerana ia menjadi antara aplikasi messenger yang paling awal ketika itu dan paling mudah digunakan, WhatsApp menjadi satu fenomena.

Ia mendapat sambutan luar biasa. Dalam masa yang pantas, WhatsApp telah menjadi aplikasi ‘wajib install’ oleh pengguna telefon pintar.

Kau suka ke tak suka Apps tu, kau kena ada sebab rakan kau pasti ada.

Mark Zuckerberg melihat satu ledakan besar dicetuskan WhatsApp dan beliau mahu mendapatkan WhatsApp. Pada 2012, Mark menghubungi Koum dan mereka bertemu di kedai kopi.

Selepas beberapa siri sesi makan-makan, Mark akhirnya menawarkan Koum untuk menyertai board mereka pada 9 Februari 2014.

10 hari selepas itu, Mark Zuckerberg mengumumkan pemilikan aplikasi WhatsApp yang dibeli dengan nilai US$19 billion dibeli daripada Koum dan Brian Acton.

Koum sudah menjual stok beliau di FB bernilai $2.4 billion. Namun masih ada pegangan saham bernilai $2.4 billion di Facebook.

Pada 2017, Jan Koum memiliki aset dianggarkan bernilai $ 9.3 bilion.

Jadi, itulah kisah bagaimana 1/7 manusia ataupun sekitar 1 billion manusia memiliki apps whatsapp dan mungkin 3 juta daripadanya sedang meletakkan group kerja mereka mute setahun.


Tentera Kanak-Kanak: Indoktrinasi Kepalang Kepada Anak Malang

Sedang Malaysia marah kepada si pedofil yang berkahwin dengan anak umur 11 tahun, dan sedih dengan kematian tragis bayi yang diselindung jasadnya, dunia juga tidak sepi dengan berita menusuk jiwa tentang anak syurga, iaitu kanak-kanak tak bersalah dijadikan tentera.

Merujuk kepada sesawang Council of Foreign Relations, sehingga tahun 2005, 300 ribu kanak-kanak di bawah umur 18 tahun telah dijadikan tentera tanpa rela oleh banyak kumpulan militan di seluruh dunia. UN telah menggariskan bahawa tentera kanak-kanak adalah terdiri dari golongan yang berumur 18 tahun ke bawah – tak kira lelaki atau perempuan – yang menyertai kumpulan bersenjata tidak kira pertubuhan sah (tentera kerajaan) mahupun tidak sah (militan).

Memetik berita dan cerita dari Sierra Leone oleh Lt Kol (B) Ganesa (penulis buku 21 Hari Tebusan di Sierra Leone) pula, ramai kanak-kanak telah dijadikan tentera upahan kepada pihak pemberontak Revolutionary United Front (RUF). Mereka telah didoktrinasi bahawa keluarga mereka hanyalah pasukan pemberontak itu sahaja.

Bermakna keluarga mereka tidak lagi penting dan bermakna bagi kanak-kanak tersebut. Memburukkan lagi keadaan, anak-anak itu disuruh membunuh ibu bapa sendiri sebelum menyertai militant tersebut! Perkara yang sama juga berlaku di kawasan bergolak Syria, di mana ISIS merekrut kanak-kanak untuk dijadikan tentera dan pentauliahan kepada latihan mereka adalah membunuh tebusan di kepala menggunakan senjata api.

Malangnya, negara-negara yang sedang bergolak sekarang terus menerus melanggar kod UN ini dengan merekrut seberapa ramai kanak-kanak yang boleh untuk dipergunakan menjadi ketumbukan bersenjata atas tujuan peribadi. Lebih malang lagi, kanak-kanak tidak bersalah itu dicuci otaknya dan jika diselamatkan pun, pemikirannya pasti terus terpengaruh dengan doktrin militan. Musuh mereka hanya satu, siapa sahaja yang menghalang tujuan dan maksud perjuangan kumpulan mereka, tak kira siapa – ibu ayah, adik beradik tak terkecuali olehnya.

Isu tentera kanak-kanak ini tidak terhenti di dunia realiti sahaja. Banyak karya animasi seperti siri Gundam yang mempertengahkan isu pengkaderan kanak-kanak tentera ini. Di dalam siri  Gundam 00, watak utamanya Setsuna F. Seiei adalah bekas pejuang KPSA yang direkrut oleh Ali Al-Saachez semata-mata untuk mencetuskan perang saudara antara pihak Kurdish dan Azadistan.

Ali Al-Saachez merekrut dan mencetuskan peperangan hanya untuk tujuan peribadi, iaitu perniagaan tentera upahan (mercenaries) dan memenuhi nafsu membunuh sendiri. Di dalam siri Gundam Iron Blooded Orphan pula, kanak-kanak dipaksa menjadi buruh dan berperang dengan membawa sut mobil bagi memenuhi kehendak perniagaan orang dewasa. Akhirnya watak utamanya Orga Itsuka bersama Mikazuki Augus memberontak dan melawan orang dewasa yang selama ini menginjak mereka.

Perkongsian isu dalam bentuk karya ini tidak lain hanyalah untuk menyedarkan dunia bahawa kanak-kanak berhak menjalani kehidupan riang dan ketawa, bukan memicit picu senapang dan mengacukannya pada orang yang tak berdosa, termasuk di antasa mereka.

Di saat anak lain sedang bergembira memasuki sekolah, bermain bersuka ria bersama rakan sebaya dan dilimpahi kasih saying ibu bapa, ada sebilangan lagi di ceruk dunia sedang memegang senjata, dipaksa berjuang konon demi kemaslahatan dunia. Padahal mereka tidak lain hanyalah disalahguna, oleh si dewasa durjana yang kejam lagi haloba.

Semoga satu hari nanti, kita mampu dan berjaya menyelamatkan generasi akan datang dari anasir kejahatan yang lahir dari nafsu lahiriah kebinatangan. Insya-Allah…


10 Fakta Tentang Singa Yang Kita Harus Tahu

1. Nama saintifik singa adalah ‘panthera leo’. Panthēra (latin) membawa maksud pemangsa semua haiwan (pan = semua, thēr = pemangsa). Manakala leo (latin) bermaksud singa.

2. Singa tidak mempunyai pemangsa semulajadi, namun musuh tradisi singa adalah landak. Singa seringkali terpedaya untuk menghidu duri landak sehinggakan duri tersebut tercucuk di rahang singa. Duri ini akan kekal sepanjang umur singa tersebut.

3. Singa menghabiskan masanya kira-kira 16 hingga 20 jam sehari hanya untuk berehat, oleh kerana itu singa diklasifikasikan sebagai haiwan yang pemalas.

4. Singa betina merupakan ibu yang sangat baik dan penyayang sehinggakan sanggup menjaga dan menyusukan anak singa lain yang ditinggalkan. Manakala singa jantan lebih gemar memberi anaknya saki baki makanan dan lebih rela membiarkan anaknya kelaparan.

5. Tugas singa jantan adalah untuk menjaga kumpulannya sahaja, manakala tugas singa betina adalah untuk memburu mangsa. Namun jika terdapat hasil buruan, singa jantan yang akan merasmikannya, manakala singa betina akan menerima habuan selepas singa jantan berpuas hati.

6. Dianggarkan 40% daripada makanan harian singa liar merupakan makanan yang dicuri daripada pemangsa lain.

7.Penanda yang agak jelas bagi menentukan umur seekor singa terletak pada rerambut di lehernya. Semakin gelap rerambutnya, semakin berusia singa tersebut. Rerambut singa yang lebat dan gelap juga menentukan tahap hormon singa tersebut.

8. Seekor singa yang sedang terangsang mampu mengawan hampir 1000 kali sehari. Singa jantan dan betina mampu mengawan 2 hingga 4 kali sejam, setiap satu sesi berlarutan sehingga 10 saat hingga satu minit sahaja. Proses mengawan ini akan berterusan sehingga 4 atau 5 hari berikutnya.

9. Singa (African Lion) merupakan spesies kucing kedua terbesar dalam keluarganya. Yang pertama adalah harimau (Bengal Tiger).

10. Singa dikategorikan sebagai haiwan yang terdedah dengan kepupusan oleh badan organisasi WWF.


Berdarahnya Taiping Kerana Pemberontakan Begitu Dahsyat

Dalam lipatan sejarah manusia, pemberontakan yang diketuai oleh figura ajaran sesat didorong oleh pelbagai motif. Ada didorong oleh motif kekuasaan seperti Musailamah al-Kazzab atau sekadar kebebasan mengamalkan ajaran sendiri. Jika ditanya penulis tentang Pemberontakan Taiping, ia didorong oleh faktor pertama yang ditampilkan menerusi ketuanya, Hong Xiuquan.

Lahir di Guandong, China pada 1 Januari 1814, tempoh tersebut dianggap era bergelora Dinasti Qing. China pada ketika itu baru saja dalam Perang Candu. Susulan kekalahan berkenaan, China terpaksa membuka pintu sempadan antarabangsanya – sesuatu yang akan dialami negara jiran Jepun berpuluh-puluh tahun kemudian. Pembukaan pintu sempadan membolehkan para mubaligh Kristian bertapak di China.

Jika diamati, sejarah Xiuquan hampir sama dengan kisah seseorang yang bermisai pendek dari Jerman. Kedua-duanya gagal dalam perkara yang diminati (lukisan si misai pendek banyak kali ditolak sementara dia beberapa kali gagal melepasi peperiksaan kerajaan). Kedua-duanya juga dianggap orang terpinggir dan tiada harapan untuk berjaya. Akhir sekali, kedua-duanya meninggalkan jejak berdarah selepas mengetuai organisasi/kerajaan masing-masing (si pendek ialah diktator semasa WWII dan Xiuquan mengetuai pemberontakan).

Dalam kes Xiuquan, kegagalan melepasi peperiksaan kerajaan membuatkan dia rasa tidak berguna sehingga mengundang kebimbangan keluarga. Semasa dalam keadaan tidak sedarkan diri inilah, dia didatangi oleh Jesus dan diberitahu untuk bangkit dan memerangi syaitan-syaitan yang wujud di dunia. Dalam satu kisah lain, dia bermimpi melihat Confucius ditangkap oleh malaikat sebelum disebat atas perilaku buruknya.

Sebaik dia bangun, Xiuquan tidak memahami semua mimpinya itu. Apabila dia cuba menceritakannya kepada orang lain, mereka melihat mimpi-mimpi sebegini sebagai mainan tidur. Tetapi sebaik dia melihat risalah yang mengandungi petikan-petikan ayat New Testament yang diterimanya, sedarlah Xiuquan orang yang dilihatnya itu ialah Jesus.

Dengan berpandukan kitab-kitab Kristian yang diterjemah ke Bahasa China, dia mula membuat tafsiran sendiri berkenaan mimpinya. Syaitan dalam mimpinya merujuk kepada Dinasti Qing di mana kejahatan mereka perlu dibanteras. Tetapi tafsiran mimpi Confucius yang mendorong Xiuquan membuat satu kesimpulan mengejutkan: dia merupakan adik Jesus!

Kesimpulan ini yang mendorongnya menubuhkan sebuah gereja yang dipanggil God Worshippers’ Society (Persatuan Penyembah Tuhan). Kefasihannya menyampaikan dakyah Kristian dalam Bahasa Cina menarik minat ramai orang ketika itu termasuk golongan petani dan orang Hakka. Disebabkan pengaruhnya itu, ramai mubaligh Eropah menyimpan hasad terhadap Xiuquan. Ini termasuk melabel pergerakan gereja tersebut sebagai menyeleweng.

Di sebalik semua usaha ini, pergerakan tersebut telah mengumpul lebih 20,000 orang pengikut sekitar 1850. Pertambahan pengikut yang ramai mula membuatkan Beijing merasa resah lalu mengarahkan sepasukan tentera diutus ke Jintian untuk menamatkan pergerakan tersebut pada Januari 1851. Walaupun dari segi angka, tentera Qing mempunyai kelebihan, angkatan Xiuquan berjaya mengalahkan mereka.

Susulan kejayaan itu, Xiuquan menggelar dirinya sebagai penyelamat Taiping Tianguo (Kerajaan upSyurga Aman Agung). Dan ini juga menandakan permulaan pemberontakan Taiping yang hampir-hampir merobek kekuasaan Dinasti Qing.

Walaupun mempunyai tentera yang ramai, sejarawan Jonathan Fenby melihat tentera dinasti berkenaan sebagai lemah. Ini kerana ramai tentera Qing dianggap korup, terjebak dalam ketagihan candu dan tidak cekap. Walaupun kerajaan boleh saja mengupah tentera upahan untuk menyokong mereka, Fenby melihat mereka jauh lebih teruk daripada tentera kerajaan.

Menjelang 1853, bilangan pengikut Xiuquan meningkat kepada dua juta orang. Menurut Profesor Wang Gungwu dari Universiti Negara Singapura (National University of Singapore), dua faktor pemberontakan Taiping mendapat sokongan ialah sentimen anti-Qing akibat Perang Candu dan penentangan golongan miskin terhadap tuan tanah mereka.

Mana-mana individu boleh saja menyertai mereka dengan bebas. Semua tanah yang diusahakan dimiliki secara kolektif. Tetapi lelaki dan perempuan dipisahkan – ironi memandangkan Xiuquan mempunyai harem gundiknya sendiri. Selain itu, pemberontak Taiping juga bersikap ganas terhadap musuh mereka. Prof Gungwu menambah, dengan perlakuan sebegitu, mereka membunuh orang China lebih ramai daripada tentera Qing.

Merasakan pemberontakan ini bakal memberi kesan bukan saja kepada Dinasti Qing tetapi juga kepentingan Barat, kedua-dua pihak memilih bergabung dan memerangi pemberontak Taiping. Keadaan ini dibantu oleh perpecahan yang timbul dalam kalangan ahli Taiping Tianguo dan sikap acuh tak acuh Xiuquan terhadap para pengikutnya.

Begitupun, usaha pembanterasan yang digerakkan pihak Qing bagaimanapun lebih ganas, Mana-mana kampung yang disyaki menyokong Taiping Tianguo akan dihapuskan. Menurut keterangan seorang saksi, dia melihat ratusan mayat yang hanyut di sebatang sungai di Guangzhou.

Satu persatu kota yang dikawal pemberontak Taiping tumbang di tangan tentera Qing. Tentera dinasti tersebut turut mendapat sokongan senjata moden daripada kuasa-kuasa Barat termasuk Britain. Memandangkan pihak pemberontak lebih suka berlawan hingga ke titisan darah terakhir, bilangan kematian terus meningkat.

Menjelang 1864, pihak Qing mengepung markas pemberontakan di Nanjing. Xiuquan, individu yang bertanggungjawab mencetuskan kegilaan ini mati akibat racun. Tidak diketahui sama ada dia dibunuh, bunuh diri atau terambil takaran candu berlebihan. Tetapi jika dia membunuh diri, ia merupakan satu lagi persamaan dengan lelaki aneh dari Jerman itu.

Sebaik saja Nanjing jatuh, pengikut-pengikut Xiuquan memilih untuk membunuh diri. Tentera Qing turut menangkap anaknya yang berusia 14 tahun bernama Hong Tianguifu. Walaupun menafikan kaitannya dengan pemberontakan Taiping, Dinasti Qing mengarahkan dia dihukum mati secara lingchi.

Dan bagi memastikan Xiuquan tidak akan aman walaupun selepas mati, mayatnya dikeluarkan dari sebuah kubur sebelum disumbat ke dalam meriam. Setelah itu, meriam ditembak sekaligus mengakibatkan mayat pemimpin pemberontak itu bertukar menjadi cebisan. Ini sebagai hukuman kerana mencetuskan pemberontakan Taiping dan menentang Dinasti Qing.

Pemberontakan Taiping menyaksikan lebih 20 juta orang terbunuh. Pemberontakan itu tersenarai sebagai antara lima konflik paling berdarah dalam sejarah manusia. Oh, ya. Sedikit ingatan, bandar Taiping, Perak tiada kena-mengena dengan kisah pemberontakan ini.

Sejarah Cina sememangnya meluas, dengan unsur kebudayaan serba unik. Dalam buku ini, anda disajikan mukadimah yang mudah untuk mengikuti denai sejarah agar dapat memahami kebudayaan Cina sendiri. Dapatkan melalui: https://shopee.com.my/Kitab-Tamadun-Cina-Ayman-Rashdan-Wong-i.238336777.21315812272?

RUJUKAN

Gracie, C. (2012, 18 Oktober). Hong Xiuquan: The rebel who thought he was Jesus’s brother. BBC News.

Wong, N. (2022, 19 Februari). How a Chinese ‘messiah’ caused one of history’s bloodiest uprisings. Free Malaysia Today.


Apa Cerita Elon Musk Dengan Twitter Sekarang Ni?

Lima tahun yang lalu, orang ramai kenal Elon Musk dengan perspektif berbeza. Beliau nampak seperti seorang gila-gila yang berilham.

Tetapi selepas Joe Biden menewaskan Donald J. Trump, begitu cepat harta Musk melambung sampai beliau dinobat orang paling kaya dunia (Cai, 2021).

Jujurnya, Biden tidak buat apa pun melainkan satu komitmen jelas: peralihan ke industri kenderaan elektrik demi alam sekitar.

Usaha peralihan ini meningkatkan keyakinan pasaran pada pemain-pemain industri kenderaan elektrik sedia ada. Pelabur pun berakal panjang, pantas menyedari kekuatan pasaran ini.

Jadi tiba-tiba saham Tesla naik harga kerana permintaan terlalu tinggi. Dan Musk sebagai pemilik paling besar naik ke takhta tertinggi.

Hari ini harta Musk menghampiri AS$300 bilion, jauh meninggalkan Jeff Bezos (AS$180 bilion) dan Bill Gates (AS$134 bilion). Dengan kekuatan harta, beliau serba mampu membeli apa sahaja… dan baru-baru ini timbul ura-ura (yang menjadi sah) pasal beliau membeli Twitter.

Rancangan Ketika Musuh Lalai

Elon Musk mula membeli saham Twitter sejak 31 Januari 2022. Dalam masa beberapa bulan, Musk sudah memiliki jumlah lima peratus (Elder, 2022).

Dua minggu kemudian, Musk menjadi pemegang saham paling besar dengan pemilikan 9.13 peratus – salah di sisi undang-undang kerana pengurusannya sengaja tidak memberitahu Suruhanjaya Sekuriti dan Bursa (SEC) Amerika Syarikat (Albergotti, 2022).

SEC wajib diberitahu untuk memastikan aktiviti pembelian saham yang adil. Apabila seseorang membeli saham lebih daripada lima peratus, orang ramai akan berminat untuk membeli saham syarikat terbabit. Musk sudah membeli sebanyak 9.13 peratus dalam masa 14 hari. Beliau tidak memberitahu.

Jadi orang ramai terlepas pandang, yang menyebabkan harga saham Twitter kekal sama (kerana tiada permintaan baharu).

Apabila Musk melaporkan pembelian kepada SEC, barulah saham Twitter melambung +27 peratus (Imbert, 2022).

Usaha Manipulasi Kedua

Kalangan marhaen boleh kata terkinja-kinja sokong Elon Musk kononnya kerana beliau menyokong kebebasan bersuara. Pada 25 Mac, beliau menaikkan ciapan yang mempersoal komitmen Twitter pada kebebasan bersuara (Jones, 2022).

Suhu politik sekarang masih panas dengan media-media sosial menutup mulut Donald Trump. Jadi penyokong-penyokong Trump pakat menyokong.

Ikhlas atau alas, kritikan Musk tidak penting sekarang. Yang penting adalah usaha manipulasi pasaran yang kedua. Selepas lambat lapor pada SEC, pihak Musk kemudian mengatur langkah untuk menyertai Lembaga Pengarah pula (Corfield, 2022).

Semua kena tahu yang ahli lembaga tidak dibenarkan beli saham melebihi 15 peratus. Kira takat had hanyalah 14.9 peratus. Tidak boleh lebih.

Melihat perkembangan Twitter (dan penyertaan Musk dalam Lembaga Pengaruh), aktiviti saham syarikat melambung dan melantun-lantun. Pada mulanya AS$39.31 seunit, tiba-tiba jadi AS$49.97.

Sekarang tiba-tiba, Musk buat U-Turn kalah Pakatan Harapan dan enggan masuk jadi Lembaga Pengarah pula.

Ini yang jadi kecoh sekarang. Kerana tindakan Musk telah memanipulasi harga pasaran saham secara jangka pendek. Lambat buat laporan (padahal beli saham berbilion).

Tiba-tiba U-Turn. Macam mana SEC tidak bengang? Pekerja-pekerja Twitter pun pakat serabut. Tetapi tindakan Musk memberi gambaran yang beliau bakal membeli lagi banyak saham. Kalau jadi lembaga pengarah terhad sampai 14.9 peratus… baik tidak perlu jadi lembaga pengarah. Boleh beli sebanyak mungkin.

Setakat ini Twitter bernilai AS$14 bilion. Musk hanya perlu bermegah cakap, “aku bagi 14 biliyun dolar dulu. Kalau tak cukup, bagitau.”

Buat masa sekarang, kena tunggu  dan lihat dululah jawabnya.

RUJUKAN:

Albergotti, R. (2022, April 6). Elon Musk delayed filing a form and made $156 million. The Washington Post.

Cai, K. (2021, September 28). Elon Musk, Now World’s Richest Person, Told Forbes He’s sending Jeff Bezos A Silver Medal. Forbes.

Corfield, G. (2022, April 5). Elon Musk to join Twitter board. The Telegraph.

Elder, B. (2022, April 6). Musk and Twitter: The Timeline. Financial Times.

Jones, C. (2022, April 4). Elon Musk becomes Twitter’s biggest shareholder after taking 9.2% stake. The Times.

Imbert, F. (2022, April 4). Twitter shares close up 27% after Elon Musk takes 9% stake in social media company. CNBC.


China Kantoi Tipu Angka Kematian Di China

Sejak penularan koronavirus China ibaratkan kehilangan kepercayaan dunia. Walaupun banyak negara menerima sumbangan daripada China, ia berasaskan diplomasi dan keperluan semata-mata.

Melihat kecelakaan yang menimpa, China diharapkan berbuat jauh lebih daripada sumbangan sekecil itu.

Malah terdapat juga pendapat popular bahawa China sepatutnya membayar negara-negara dunia sedikit sebanyak pampasan daripada rizab AS$3.219 trilion negara.

Jika China enggan bayar, ada juga pihak berusaha untuk memfailkan saman yang tidak akan berjaya oleh kerana status China sebagai negara (Carter, 2020). Dan keadaan di China pun tidak begitu megah.

Buat julung kalinya ekonomi China menguncup -6.8% selepas berpuluh-puluh tahun (BBC, 2020).

Di sebalik cerun kebencian dan curam tidak percaya, satu perkara yang berdiri dengan teguh walaupun tiada bukti pun – semua tidak percaya dengan angka dilaporkan China.

Malah Amerika Syarikat menimbulkan tanda tanya dan mempertikaikan data China (Wadhams & Jacobs, 2020).

Untuk sebuah negara begitu ramai dan padat, serta betapa China bergegas untuk bina hospital segera, gayanya jelas – China kepanikan.

Tetapi apabila ribuan kendi abu dibawa ke Wuhan, macam-macam persoalan mula timbul (Bloomberg, 2020).

Dan seperti biasa China menafikan berlaku selindungan dalam hal ini (Breuninger, 2020).

Donald Trump pun tidak begitu percaya dengan data China, dan entah siapalah yang percaya. Cuma bila tiada data konkrit, semua berputus untuk baiki keadaan dalam negara sendiri saja.

Hikayat China ini boleh disimpulkan dengan analogi:

Machwa ialah sebuah negara yang terletak di Benua Afrika. Dalam negara ini k0rvpsi mengalir seperti air. Tetapi kerajaan menutup cerita untuk mengabur mata dunia. Supaya pelabur yang datang melabur, sekalipun mereka mencuka kemudian.

Jiran Machwa pula ialah Wakanda. Negara ini mengamalkan monarki mutlak dimana ketelusan dijadikan aras utama. Biar terpaksa melaporkan satu dua k0rvpsi sehari sekalaipun, mereka buat juga dengan rela – kerana tidak mahu pelabur tawar hati.

Jadi asasnya Wakanda lebih k0rvp daripada Machwa. Sebab mereka laporkan setiap kes. Tetapi itu tidak bermakna Machwa bersih, kerana mereka hanya berdiam diri.

Begitulah analoginya. Bunyi mungkin pelik. Tetapi terasnya tidak menuduh sesiapa tetapi berikut juga realiti yang dipercayai wujud dalam China, sebuah negara komunis kuku besi yang boleh melindungi apa-apa saja.

Wuhan Melonjak

Dalam masa sebulan satu demi satu negara memintasi China dari segi angka positif dan kem4tian. Asalnya nampak macam Itali dalam perjalanan.

Tetapi secara tiba-tiba Amerika Syarikat membuat lonjakan berganda, sekaligus melengkapkan pintasan.

Pada 17 April 2020, koronavirus dilihat seolah-olah tidak lagi berasal dari China kerana negara-negara yang teruk dibadai terletak di Barat.

Apa yang dilaporkan selama ini sebagai persepsi dan propaganda anti-China telah menjadi kenyataan. Sebelum ini China menafikan, menariknya Wuhan membuat keputusan sebaliknya.

Pentadbiran dibawah Wang Zhonglin dan Zhou Xiangwang ini membetulkan angka kem4tian yang dilaporkan dengan pertambahan 1,290 orang (Griffiths & Jiang, 2020).

Pembetulan angka ini tidak membawa pujian. Sebaliknya ia merumitkan kepercayaan yang sudahpun bergoyah.

Perbezaan antara 2,579 dan 3,869 ialah lonjakan 50% yang tidak sewenang-wenangnya boleh diperlekehkan dengan “alamak” semata-mata.

Malah melihat realiti ini, mungkin tiada negara pun yang memintas China (seperti analogi Machwa/Wakanda).

Tiada masalah untuk memungkinkan k0rvpsi dan jen4y4h – tetapi bila bercakap tentang peny4kit, kejujuran itu penting.

Dalam perkembangan semasa, Agensi Perisikan Pusat Amerika Syarikat telah mula membvru jumlah sebenar di China (Barnes, 2020).

Melihat kepadatan Wuhan, kelestarian pengangkutan dan tempoh inkubasi, tidak pelik pun jika sejuta rakyat China telah positif demikian hari.

Perkembangan ini jauh sekali membantu China.

Sehingga angka terakhir disahkan positif dalam dunia ini, sehingga pes4kit terakhir dirawat, sehingga m4yat terakhir dik3bvmikan, rakyat China belum tentu boleh dipercayai… terutamanya jika ada pertambahan kes lagi.

RUJUKAN:

Barnes, J.E. (2020, April 2). C.I.A. hunts for authentic virus totals in China, dismissing government tallies. The New York Times. Retrieved from https://www.nytimes.com/2020/04/02/us/politics/cia-coronavirus-china.html

BBC. (2020, April 17). China’s virus-hit economy shrinks for first time in decades. Retrieved from https://www.bbc.com/news/business-52319936

Bloomberg. (2020, March 27). Urns in Wuhan prompt new questions of virus’s toll. Retrieved from https://www.bloomberg.com/news/articles/2020-03-27/stacks-of-urns-in-wuhan-prompt-new-questions-of-virus-s-toll

Breuninger, K. (2020, April 1). China hid extent of coronavirus outbreak, US intelligence reportedly says. CNBC. Retrieved from https://www.cnbc.com/2020/04/01/coronavirus-china-hid-extent-of-outbreak-us-intelligence-reportedly-says.html

Carter, S.L. (2020, March 24). No, China can’t be sued over coronavirus. Bloomberg Opinion. Retrieved from https://www.bloomberg.com/opinion/articles/2020-03-24/can-china-be-sued-over-the-coronavirus

Griffiths, J., & Jiang, S. (2020, April 17). Wuhan officials have revised the city’s coronavirus death toll up by 50%. CNN. Retrieved from https://edition.cnn.com/2020/04/17/asia/china-wuhan-coronavirus-death-toll-intl-hnk/index.html

Wadham, N., & Jacobs, J. (2020, April 1). China concealed extent of virus outbreak, U.S. Intelligence says. Bloomberg. Retrieved from https://www.bloomberg.com/news/articles/2020-04-01/china-concealed-extent-of-virus-outbreak-u-s-intelligence-says


Che Guevara – Simbol Sebuah Revolusi

Ernesto Guevara atau
lebih dikenali Che Guevara, merupakan seorang revolusioner yang bersama-sama
Fidel Castro dalam memimpin gerakan rakyat mejatuhkan rejim koruptor Batista.
Sehingga ke saat ini, beliau dianggap antara figura yang paling berpengaruh
dalam politik antarabangsa kerana ia dianggap sebagai simbol Marxism dan
perjuangan revolusi menentang kapitalisme.

Che Guevara bukanlah seorang tentera ataupun datang dari latar belakang ketenteraan, beliau merupakan seorang doktor perubatan. Walaupun beliau merupakan aktor penting dalam memimpin gerakan Revolusi Cuba, beliau bukannya seorang anak kelahiran Cuba. Guevara lahir di Rosario, Argentina pada 14 Jun 1928. Setelah menghabiskan tempoh pengajiannya dalam perubatan selama tiga tahun di Universiti Buenos Aires, beliau hanya menghabiskan masa beberapa bulan sahaja sebagai profesion doktor. Kemudian, beliau mengembara ke seluruh negara di benua Amerika Latin. Episod pengambaraan beliau inilah yang banyak mempengaruhi pemikiran dan cetusan idea beliau melalui pengamatan terhadap sistem kapitalisme yang menjadi ideologi arus perdana pada ketika itu.

Komunis Sebagai Sebuah Solusi

Melalui
pengembaraan Che Guevara, beliau telah melihat sendiri pelbagai jenis kesusahan
dan tahap kemiskinan yang teruk dialami oleh rakyat marhaen. Beliau mendapati
punca kepada segala permasalahan ini bukan terletak pada rakyat itu sendiri,
tetapi sistem yang diguna pakai oleh kerajaan yang hanya mementingkan golongan
atasan dan membiarkan kemiskinan terus melarat dalam kalangan golongan bawahan.

Rakyat tidak dapat keluar dari kepompong kemiskinan akibat pemerintahan yang dipenuhi amalan rasuah, korupsi dan golongan pemerintah yang hanya mengenyangkan perut mereka sendiri. Bila mana ada sahaja golongan yang ingin menyuarakan pendapat, lantas ditangkap dan disumbat ke dalam penjara.

Melalui pemerhatian ini, Che Guevara percaya hanya sistem sosialis yang mampu menyelesaikan masalah kemiskinan. Beliau merupakan seorang yang anti-kapitalisme serta anti-imperialisme. Menurut beliau hanya ada satu cara bagi menentang golongan keji ini, revolusi berd4rah!.

Pada 1953, beliau telah pergi ke Guatamela untuk melihat sendiri bagaimana Presiden Jacobo Arbenz bertekad mahu melaksanakan revolusi sosial bagi mengatasi masalah kemiskinan. Namun, belum sempat Arbenz melangkah lebih jauh, beliau telah ditumbangkan oleh satu kudeta yang didalangi oleh Amerika Syarikat. Puncanya kerana AS mengesyaki Arbenz cuba membawa ideologi Marxisme. Saat ini menjadi titik tolak bagi Che Guevara menjadi seorang yang berpegang teguh terhadap ideologi Marxism dan menganggap komunisme harus disebarkan ke seluruh Amerika Latin.

Bertemu Adik-Beradik Castro,
Revolusi Bermula

Che
Guevara kemudiannya pergi ke Mexico dan di sana, beliau telah menemui Fidel
Castro dan adiknya, Raul Castro yang sememangnya sedang merancang plot bagi
menjatuhkan rejim Batista di Cuba. Maka sesampainya mereka di Cuba, bermulalah
gerakan Revolusi Cuba yang juga dikenali sebagai Gerakan 26 Julai pada tahun
1953.

Pada mulanya, Che Guevara menjadi doktor perang dalam pasukan gerilanya. Kemana sahaja beliau pergi, akan dibawa bersama beg perubatan bagi merawat tentera-tenteranya yang cedera. Namun setelah beberapa kali pertempuran berlansung, Che Guevara sudah mahir dalam mengendalikan senjat4 api. Malah, beliau menjadi orang paling kanan bagi Fidel Castro dan diberi tugas untuk merangka taktikal geril4 dalam menewaskan tentera rejim Batista.

Setelah
kejayaannya dalam Revolusi Cuba, Che Guevara telah melakukan bermacam-macam
projek nasionalisasi yang dipelajarinya dalam kamus Marxisme. Antaranya adalah
projek menasionalisasikan bank negara di mana beliau sendiri dilantik sebagai
gabenor bank tersebut. Beliau juga telah banyak memberi peruntukan dalam
membina sekolah dan hospital serta amat prihatin dalam isu kebajikan rakyat. Di
bawah usahanya, tahap literasi rakyat Cuba telah melonjak kepada kadar 96%,
antara yang paling tinggi di dunia pada ketika itu.

Seperti kita sedia maklum, Che Guevara yang merupakan seorang yang berfahaman komunis telah banyak mempengaruhi dasar luar Cuba yang dipimpin oleh Fidel Castro ketika itu. Pada saat ini, Fidel Castro dengan tegas dan berani menyatakan bahawa Cuba merupakan sebuah negara komunis pertama di Amerika Selatan. Di bawah nasihat Che Guevara, Castro telah mengambil pendekatan berbaik-baik dengan Soviet Union dan membawa masuk peluru berpandu ke dalam Cuba atas tujuan penambahbaikan ketenteraan. Peristiwa ini kemudiannya telah mencetuskan Krisis Peluru Berpandu Cuba yang disifatkan ramai orang sebagai detik paling hampir dunia melangkah ke kancah P3rang Dunia Ketiga pada masa itu.

Pemimpin, Bukan Birokrat

Dasar-dasar Che Guevara telah mendatangkan sedikit masalah kepada ekonomi Cuba oleh kerana beliau sendiri tidak mempunyai pengetahuan dan kepakaran dalam bidang tersebut. Untuk mengelakkan masalah terus melarat, beliau telah bertindak meletakkan jawatannya dalam kerajaan dan meneruskan cita-cita awalnya. Che Guevara merupakan seorang internationalis, di mana beliau menganggap tugas untuk menyebarkan Marxisme merupakan satu tugas kemanusiaan yang harus disebarkan ke seluruh dunia. Beliau tidak memandang Amerika Latin dari sudut peta politikal, tapi sebagai satu penyatuan budaya dan tamadun.

Berbeza dengan Fidel Castro yang tidak terlalu peduli tentang persoalan ideologi, beliau lebih memikirkan tentang survival kuasa politik di negaranya. Castro tidak berhasrat mahu menyebarkan komunisme. Bahkan, Castro yang memimpin revolusi rakyat juga pada sebelumnya menekankan bahawa gerakan kebangkitan rakyat ini tiada kena mengena dengan komunis, malah menyebut bahawa demokrasi sebagai intipati perjuangan mereka. Namun, apabila Castro mendapat kuasa, lain pula ceritanya, siap umum kepada dunia bahawa mereka adalah negara komunis. Hal ini berlaku kerana faktor keterdesakan politik di mana hanya dengan menjadi sekutu rapat Soviet Union sahaja, Castro tidak akan menjadi mangsa AS.

Guerrillero Heroico–Simbol Ikonik Revolusi

Che
Guevara telah mensasarkan Republik Congo sebagai target utamanya dalam
memangkin revolusi rakyat dalam menentang kerajaan yang dianggapnya korup.
Namun, misi di Congo menemui kegagalan kerana menurut Che Guevara, revolusioner
di sana tidak mempunyai tekad yang kuat untuk berjuang. Bukan itu sahaja,
pengkianatan dalam kalangan revolusioner tempatan telah membantutkan misi.

Seterusnya, pada tahun 1966, Che Guevara memimpin sebuah pasukan gerila di Santa Cruz, Bolivia. Tujuan dan misinya tetap sama, mahu menegakkan Marxisme. Ser4ngan-ser4ngan awal pasukan geril4 Che Guevara berjaya membenamkan pasukan bersejata Bolivia. Namun, pada tanggal 8 Oktober 1967, sebuah operasi khas yang dilakukan oleh pasukan bersenj4ta Bolivia sambil dibantu oleh agensi perisikan CIA telah berjaya menangkap dan menemb4k m4ti Che Guevara. Begitulah pengakhiran seorang revolusioner yang telah meninggalkan legasi yang cukup berpengaruh dalam kalangan masyarakat hingga ke hari ini.

Che Guevara telah diangkat sebagai simbol revolusi kebangkitan rakyat yang ditindas akibat kezaliman pemerintah. Potret wajah beliau yang sangat popular dan ikonik itu dikenali sebagai Guerrillero Heroico yang bermaksud Hero Pejuang Gerila. Potret yang merupakan hasil jurugambar Alberto Korda ini diambil ketika Che Guevara menghadiri satu upacara peringatan khas mengenang kejadian letupan kapal di Havana yang menyebabkan ramai ny4wa terk0rban (ketika Guevara menjadi menteri).

Sehingga kini, potret
wajah Guevara dianggap antara foto paling berpengaruh dan sering kali digunakan
ketika berdemonstrasi. Penghakiman sejarah berbeza-beza mengikut sudut pandang
orang yang menghakiminya. Di sebelah sini mengatakan A, sebelah sana pula
mengatakan B. Oleh itu, menjadi tugas kita sebagai pembaca sejarah untuk bijak
dalam menghakimi dan memahami sejarah.

Pendokong
politik sayap kanan menuduh Che Guevara seorang yang kejam, tidak
berperikemanusiaan dan pengganas yang perlu dihapuskan. Pada sisi yang lain
pula, rakyat Cuba menganggap Che Guevara sebagai pejuang dan penegak keadilan
yang perlu dihargai serta sesuai dijadikan inspirasi.

RUJUKAN:

Che Guevara: Argentine-Cuban Revolutionary. https://www.britannica.com/biography/Che-Guevara

Che
Guevara: The Communist Solution – Fast Facts | History. https://www.youtube.com/watch?v=Q7_kHRytn3k

History
vs. Che Guevara – Alex Gendler. https://www.youtube.com/watch?v=tjrvKA4w9-Y

Castro
and Guevara face to face. https://www.youtube.com/watch?v=gcqTJlnYtb4


UU Omnibus: Kenapa Pekerja Indonesia Menentangnya?

Kecoh betul media sosial berikutan rusuhan kumpulan pekerja di Indonesia. Rusuhan ni sebenarnya menentang Undang-Undang Omnibus yang baru saja diluluskan oleh Dewan Perwakilan Rakyat (DPR) pada Isnin lepas (5 Okt). Malah, rusuhan menentang UU Omnibus ni dah bermula sejak awal tahun 2020 lagi. Jadi, apa semua ni sebenarnya?

Presiden Indonesia, Joko Widodo (Jokowi) usulkan Undang-Undang Omnibus dengan tujuan menambahbaik kemudahan urusan perniagaan dan menarik pelaburan di Indonesia. Dengan jangkaan, ia bakal jadi pemangkin kepada penciptaan peluang pekerjaan dan pertumbuhan ekonomi.

Omnibus (bahasa Latin bermaksud semuanya) menggabungkan beberapa peraturan dengan peraturan yang berbeza di bawah satu satu payung undang-undang. Tiga RUU yang dibentangkan bawah Omnibus – RUU Cipta Kerja, RUU tentang Ketentuan dan Fasilitas Perpajakan untuk Penguatan Perekonomian, dan RUU tentang Pengembangan dan Penguatan Sektor Keuangan.

UU Omnibus setebal 1,028 muka surat ni akan meminda 73 undang-undang, ada 11 kluster, 15 bab dan 174 artikel. Kerajaan dan syarikat-syarikat dah anggap Indonesia ni ‘over-regulated’, sebab ada 43,511 peraturan sama ada di peringkat kementerian, agensi dan tempatan.

Pertumbuhan ekonomi tahunan Indonesia pulak jatuh terendah dalam 3 tahun pada suku keempat 2019, iaitu 4.97 peratus. Pada pentadbiran Jokowi, RUU ni perlu untuk pulihkan ekonomi negara dan tarik pelaburan asing terutamanya China.

Kalau begitu, kenapa pekerja merusuh? Bukan ke ini berita baik?

Kesatuan pekerja ni merusuh kerana RUU ni mengurangkan hak pekerja, imbuhan serta keselamatan pekerjaan mereka. Misalnya, perniagaan kecil dan mikro dikecualikan daripada ketetapan gaji minimum, namun hanya perlu membayar pekerjanya atas kadar garis kemiskinan.

Bukan itu saja, Artikel 93 yang menetapkan hak pekerja untuk cuti bergaji dihapuskan daripada UU Omnibus ini. Bahkan, ia akan membatalkan Artikel 159 yang membenarkan pekerja memfailkan tuntutan mahkamah di mahkamah hubungan industri atau agensi, jika pekerja ingin mencabar alasan di sebalik pemberhentian mereka.

UU Omnibus ni juga beri bayangan semula dasar ekonomi neoliberal. Pentadbiran Jokowi cuba menghidupkan semula dasar neoliberal, dan kesatuan pekerja memang tak gemar lah jawabnya.

Dalam mazhab ekonomi neoliberal; austerity fiskal, ‘deregulation’, perdagangan bebas, penswastaan dan pengurangan perbelanjaan kerajaan adalah tipikal buat pendukung dasar ekonomi neoliberal. Margaret Thatcher dan Ronald Reagan adalah sosok utama yang selalu dikaitkan dengan neoliberal. Bahkan, Malaysia sendiri tidak selamat daripada terkena tempias dasar neoliberal ni.

Dasar neoliberal mula mendapat tempat di Indonesia selepas Soeharto menjawat presiden pada 1967. Mafia Berkeley, kumpulan ahli ekonomi Indonesia berpendidikan AS yang diberikan jawatan teknokrat di Orde Baharu menyediakan panduan (buku resepi) buat Soeharto untuk melaksanakan dasar neoliberal untuk menghadapi masalah serius ekonomi Indonesia ketika tu.

“Buku resepi” ini dibuka sekali lagi pada era pentadbiran Jokowi kerana pengaruh penyokong Mafia Berkeley masih belum lenyap seluruhnya. Sedang ramai melihat UU Omnibus condong pada syarikat-syarikat, memang lah ada ‘backlash’. Dasar neoliberal diibaratkan sudah ‘dihidupkan semula’ di Indonesia.

Indonesia, yang dijangka menjadi antara kuasa ekonomi Asia menjelang 2030, sekarang berdepan dengan “kuasa proletariat” ni. Sama ada pentadbiran Jokowi berjaya mengawal rusuhan dan sentimen rakyat atau tidak, ia bergantung kepada kebijaksanaan pemerintah sana. Apa yang pasti, rusuhan “kuasa proletariat” ni tidak ada ‘pause’ lagi (setakat ini).

RUJUKAN:


Kublai Khan: Raja Monggol Yang Memerintah China Melalui Dinasti Yuan

Nama Kublai Khan mungkin paling diingati menerusi penubuhan Dinasti Yuan. Bahkan, beliau juga turut dianggap sebagai salah seorang maharaja China yang paling masyhur. Kublai Khan merupakan cucu kepada Genghis Khan, pengasas Empayar Monggol. Pada pandangan masyarakat China ketika itu, bangsa Monggol yang menjalani gaya hidup yang amat berbeza dilihat sebagai bangsa gasar.

Namun, Kublai Khan dikenang dalam lipatan sejarah sebagai seorang pemerintah yang bijak. Masyarakat China juga memandangnya secara positif, di mana salah satu faktor utamanya adalah lantaran sikap beliau terhadap budaya China semasa memerintah sebagai maharaja.

KEHIDUPAN AWAL KUBLAI KHAN

Dicatatkan bahawa Kublai Khan dilahirkan di Monggolia pada tahun 1215. Bapa beliau ialah Tolui, putera keempat Genghis Khan. Nama ibunya pula ialah Sorghaghtani Beki. Antara adik-beradik Kublai ialah Mongke Khan si Khagan keempat (Khan Agung) merangkap individu pertama dari keluarga Tolui yang memegang gelaran tersebut, Hulagu Khan si pemerintah pertama Ilkhan, dan Ariq Boke yang kemudiannya diperangi oleh Kubali demi mewarisi gelaran Khagan daripada Mongke. Ketiga-tiga beradik ini masing-masing merupakan putera sulung, ketiga dan keempat Sorghaghtani.

Kublai dididik tentang seni perang sejak usia kecil, sebagaimana yang menjadi kebiasaan masyarakat nomad di steppe Monggolia. Oleh hal yang demikian, Kublai membesar menjadi seorang pahlawan, penunggang kuda dan pemburu yang cekap. Beliau juga didedahkan kepada budaya dan falsafah China sejak usia awal, sekaligus membenihkan minat terhadapnya. Pendedahan ini banyak mempengaruhi keputusan yang diambil oleh Kublai kelak.

Semasa abang Kublai, iaitu Mongke, menjadi Khagan bagi Empayar Monggol pada tahun 1251, beliau dilantik sebagai gabenor bagi wilayah-wilayah China, iaitu wilayah utara China. Pada masa itu, wilayah selatan China diperintah oleh Dinasti Song Selatan. Monggol sememangnya berhasrat mahu men4kluknya, walau seringkali menemui kegagalan.

Dicatatkan bahawa Kublai menghormati adat-istiadat dan tradisi masyarakat tempatan tempat beliau mentadbir. Selain itu, Kublai juga melantik penasihat-penasihat berbangsa China bagi membantu beliau menjalankan pembaharuan. Pendekatan sebegini mencerminkan betapa pentadbiran beliau diterima baik oleh penduduk tempatan.

PERANG SAUDARA

Pada tahun 1259, Mongke terkorban dalam sebuah kempen ketenteraan memerangi pasukan China. Lantas, perang saudara pun tercetus antara Kublai dan adiknya, Ariq Boke. Kematian Mongke ini juga menandakan bermulanya perpecahan Empayar Monggol. Memandangkan Kublai dan saudaranya, Hulagu, sedang berada jauh dari ibu kota Monggol, iaitu Karakorum, maka Ariq Boke mengambil kesempatan tersebut untuk menabalkan dirinya sendiri sebagai Khagan.

Kublai pulang ke Karakorum pada tahun 1260 dan serta-merta membantah tindakan Ariq Boke. Malah, dengan sokongan daripada kumpulan-kumpulan pro-China, Kublai juga menabalkan dirinya sendiri sebagai Khagan. Hal ini sekaligus mendorong kepada meletusnya perang saudara yang berpanjangan sehingga tahun 1264, di mana Kublai tampil memenangi pep3rangan ini.

PEN4KLUKAN WILAYAH SELATAN

Kini, Kublai boleh menumpukan perhatiannya ke selatan, khususnya men4kluki Dinasti Song Selatan. Kempen ini bakal menjadi suatu kempen yang panjang buatnya. Kempen ini juga jauh lebih mencabar berbanding kempen sebelumnya, memandangkan rupa bumi dan cuaca di sana meneutralkan keampuhan pasukan tentera Monggol, khususnya pasukan kavalri mereka.

Oleh hal yang demikian, Kublai terpaksa mengambil pendekatan yang berbeza. Dalam kempen ini, beliau memanfaatkan teknologi pengepungan daripada masyarakat di barat, selain membina sebuah armada perang.

Pendekatan pertama membolehkan pasukan Monggol men4kluki kota-kota bertembok China, terutamanya Xiangyang. Pendekatan kedua pula membenarkan Monggol menyerang wilayah pantai China selatan. Kekuatan armada Monggol inilah yang meraihkan mereka kemenangan ke atas Dinasti Song Selatan dalam Pertempuran Yamen pada tahun 1279.

Pen4klukan Dinasti Song Selatan oleh Kublai Khan merupakan sebuah pencapaian yang mengagumkan. Hal ini secara efektif mengangkat beliau sebagai maharaja asing pertama yang memerintah China secara keseluruhan.

Apapun, tidak dinafikan bahawa terdapat sejumlah kempen ketenteraan Kublai Khan yang berakhir dengan kegagalan, terutama sekali kempen memerangi Jepun dan Vietnam. Kublai mangkat pada tahun 1294 dan kedudukannya diambil alih oleh cucu beliau, Temur Khan. Dinasti Yuan hanya dapat bertahan kurang dari sekurun selepas kemangkatan Kublai Khan.

TERJEMAHAN:

Wu Mingren. (25 Oktober 2018). Kublai Khan: Mongol Warrior, Horseman, Hunter and Powerful Emperor. Ancient Origins. https://www.ancient-origins.net/history-famous-people/kublai-khan-mongol-warrior-horseman-hunter-and-powerful-emperor-006033


Maksud Nama-Nama Firaun

Mesir Purba
merupakan tamadun yang terawal di benua Afrika Utara. Tamadun di sepanjang
Sungai Nil itu diperintah oleh seorang pemerintah berkuasa mutlak serta
dianggap suci yang dikenali sebagai Firaun. Firaun berperanan sebagai ketua
agama dan politik kepada orang Mesir pada masa tersebut dan memegang dua
gelaran iaitu “Tuan Dua Tanah” dan “Imam Besar Kuil”. Artikel ini membincangkan
tentang maksud nama peribadi yang diberikan kepada para Firaun.

Antara Firaun yang terdapat di Mesir Purba adalah Menes (3201 – 3101 SM). Baginda yang dipercayai Narmer merupakan pemerintah pertama yang berjaya menyatukan dua tanah iaitu Atas dan Bawah serta menjadi pengasas kepada Dinasti Pertama (3150 – 2890 SM). Dalam Bahasa Mesir Purba (Egyptian), Menes dikenali sebagai [maˈnij] ataupun [maˈneʔ] yang bermaksud “Baginda yang bertahan”.

Selain itu, Djoser (2650 – 2575 SM) adalah antara Firaun yang terdapat di Mesir Purba. Baginda yang dikenali sebagai “Netjerikhet”, “Tosorthros” dan “Sesorthos” itu merupakan pemerintah dalam Dinasti Ketiga (2686–2613 SM). Dalam Bahasa Mesir Purba, Djoser dikenali sebagai [d͡ʒɛsɛr] yang bermaksud “untuk menjadi suci”.

Di samping itu, Khufu (2620 – 2566 SM) adalah antara Firaun yang terdapat di Mesir Purba. Baginda yang dikenali sebagai “Cheops”, “Suphis”, “Chnoubos” dan “Sofe” itu merupakan pemerintah kedua dalam Dinasti Keempat (2613–2498 SM). Dalam Bahasa Mesir Purba, Khufu dikenali sebagai [xuːʔɛf wi] ataupun [xuːfuː] yang bermaksud “Dia melindungi saya”.

Kemudian, Hatshepsut (1507 – 1458 SM) adalah antara Firaun yang terdapat di Mesir Purba. Baginda yang merupakan seorang perempuan itu adalah merupakan pemerintah kelapan dalam Dinasti Ke-18 (1550 – 1292 SM). Dalam Bahasa Mesir Purba, Hatshepsut dikenali sebagai [ħɑt ʃɛpsuːt] yang bermaksud “Para Wanita Mulia”.

Seterusnya, Thutmose III (1481 – 1425 SM) adalah antara Firaun yang terdapat di Mesir Purba. Baginda yang dikenali sebagai “Manahpirya” di dalam surat Amarna itu merupakan pemerintah keenam dalam Dinasti Ke-18 (1550 – 1292 SM). Dalam Bahasa Mesir Purba, Thutmose dikenali sebagai “Thothmes” yang bermaksud “Thoth telah lahir”. Untuk pengetahuan semua, “Thoth” merupakan dewa bulan yang melambangkan kebijaksanaan, pendidikan dan sihir.

Amenhotep III (1411 – 1353 SM) adalah antara Firaun yang terdapat di Mesir Purba. Baginda yang dikenali sebagai “Nibmu`wareya” itu merupakan pemerintah kesembilan dalam Dinasti Ke-18 (1550 – 1292 SM). Dalam Bahasa Mesir Purba, Amenhotep dikenali sebagai “Amāna-Ḥātpa” yang bermaksud “Amun telah puas”. Untuk pengetahuan semua, “Amun” merupakan dewa yang bergabung dengan “Ra” (Matahari) iaitu Amun-Ra.

Akhenaten (1380 – 1336 SM) adalah antara Firaun yang terdapat di Mesir Purba. Baginda yang dikenali sebagai “Ikhnaton” itu merupakan pemerintah dalam Dinasti Ke-18 (1550 – 1292 SM). Dalam Bahasa Mesir Purba, Akhenaten dikenali sebagai [ɑx ɛn itɛn] yang bermaksud “Berkesan untuk Aten”. Untuk pengetahuan semua, “Aten” ataupun “jtn” merupakan nama Tuhan dalam agama monoteis (satu Tuhan) yang disembah Akhenaten.

Tutankhamun (1341 – 1323 SM) adalah antara Firaun yang terdapat di Mesir Purba. Baginda merupakan pemerintah dalam Dinasti Ke-18 (1550 – 1292 SM) yang memerintah dari tahun 1332 sehingga 1323 SM. Dalam Bahasa Mesir Purba, Tutankhamun dikenali sebagai [taˈwaːtəʔ ˈʕaːnaχ ʔaˈmaːnəʔ] yang bermaksud “Imej hidup Amun”. Untuk pengetahuan semua, “Amun” merupakan dewa yang bergabung dengan “Ra” (Matahari) iaitu Amun-Ra.

Rameses II (1303 – 1213 SM) adalah antara Firaun yang terdapat di Mesir Purba. Baginda merupakan pemerintah ketiga dalam Dinasti Ke-19 (1292 – 1189 SM) yang memerintah dari tahun 1279 sehingga 1213 SM. Dalam Bahasa Mesir Purba, Ramses dikenali sebagai [ˈɾiːʕaʔ məˈsiːˌsuw] yang bermaksud “Ra yang melahirkannya”. Untuk pengetahuan semua, “Ra” ataupun [rˤ] merupakan nama dewa Matahari pada masa tersebut.

Akhir sekali, Cleopatra VII (69 – 30 SM) adalah antara Firaun yang terdapat di Mesir Purba. Baginda yang adalah seorang perempuan itu merupakan pemerintah terakhir dalam Dinasti Ptolemaik (323 – 30 SM). Dalam Bahasa Yunani, Cleopatra dikenali sebagai “Kleopátrā (Κλεοπᾰ́τρᾱ)” yang bermaksud “Kemuliaan Bapanya”. Untuk pengetahuan semua, baginda mangkat kira-kira 600 tahun sebelum keputeraan Nabi Muhammad SAW.

Kesimpulannya, itu adalah antara nama Firaun dalam lipatan sejarah. Menurut Pakar Mesir Purba, terdapat 170 Firaun telah memerintah Mesir Purba sebelum jatuh ke tangan Empayar Rom (27 SM – 1453). Gelaran “Firaun” sendiri berasal daripada Bahasa Mesir Purba iaitu [ˌpaɾuwˈʕaʀ] yang bermaksud “Rumah Besar”.

RUJUKAN:

Egyptian Pharaohs – Penn Museum. Retrieved August 1, 2019 from https://www.penn.museum/documents/education/pennmuseum_egypt_previsit_combined.pdf

Royster, Francesca T. (2003), Becoming Cleopatra: The Shifting Image of an Icon, New York: Palgrave MacMillan, ISBN 9781403961099

“Akhenaten”. dictionary.com. Archived from the original on 14 October 2008. Retrieved 2008-10-02.

Moran, William L. (1992). The Amarna Letters. Baltimore: Johns Hopkins University Press.

Clayton, Peter (1994). Chronicle of the Pharaohs. Thames & Hudson. p. 104.

Edwards, IES (1971), “The early dynastic period in Egypt”, The Cambridge Ancient History, 1, Cambridge: Cambridge University Press

Loprieno, Antonio (1995). Ancient Egyptian: A linguistic introduction. Cambridge University press. ISBN 0-521-44384-9.

Beck, Roger B; Black, Linda; Krieger, Larry S; Naylor, Phillip C; Shabaka, Dahia Ibo (1999), World history: Patterns of interaction, Evanston, IL: McDougal Littell, ISBN 0-395-87274-X

List of the Most Famous Pharaohs. Retrieved August 1, 2019 from https://www.myenglishpages.com/site_php_files/reading-famous-pharaohs.php

Pharaoh: Lord of the Two Lands. Retrieved August 1, 2019 from http://www.ancientegypt.co.uk/pharaoh/home.html

1.3 Nota Ringkas: Tamadun Mesir Purba. Retrieved August 1, 2019 from  https://spmflix.com/courses/316395/lectures/4876833